Thomas Seltzer

Thomas Seltzer (født 27. juli 1969 på Hamar) er en musiker (bass, trommer og gitar) og programleder. Han er amerikansk statsborger. Han har bodd det meste av livet i Norge hvor han er kjent som bassist i Turboneger og som programleder for TV-programmene Trygdekontoret og Natta, Norge.

Seltzer har norsk mor og amerikansk far. Slekten på morssiden er fra Ådalsbruk i Løten kommune på Hedmarken. Seltzer-slekta er fra Midland i Texas i USA. Thomas Seltzer vokste opp med en fem år eldre bror i Superior i Wisconsin. Faren Michael Seltzer er professor i sosiologi. Familien flyttet til Nesodden i Akershus i 1975, da Thomas Seltzer var seks år gammel. Han gikk på Oslo katedralskole.

Sammen med Pål Bøttger Kjærnes og Rune Grønn startet han Turboneger rundt juletider i 1988. I tillegg til å være bandets bassist, er han også låtskriver og spilte en periode slagverk i bandet. Han har også spilt i bandene Akutt Innleggelse, The Vikings og Anal Babes.

Seltzer arbeider som programleder på fjernsyn og har siden februar 2009 ledet diskusjonsprogrammet Trygdekontoret, først på NRK2 og senere på NRK1. For programmet ble han kåret til beste mannlige programleder under Gullruten 2012 og Gullruten 2013, og var også nominert i samme klasse under Gullruten 2011 og 2015, samt til publikumsprisen i 2013. I 2020, før presidentvalget i USA, ledet han dokumentarserien UXA – Thomas Seltzers Amerika på NRK hvor Seltzer dro tilbake til USA og dokumenterte leveforholdene og bekymringene til mange blant USAs arbeider- og middelklasse. Seltzer omtalte serien som «et blikk på Amerika og den amerikanske drømmen sett gjennom mine halvamerikanske øyne». Serien ble kåret til beste dokumentarserie under Gullruten 2021 mens Seltzer ble nominert i klassen «beste programleder – underholdning».

I forbindelse med Kampanjes «Social media days 2013» ble Seltzer kåret til årets medienavn 2012. Han mottok Åpenhetsprisen fra Mental Helse i 2019 for å ha «tatt opp ulike tabuer i norsk samfunnsliv på en uredd og ukonvensjonell måte» og «fortalt åpent og ærlig om egne depressive perioder».

Han har også jobbet som trend/markeds-analytiker, og han har studert psykologi.

Bibliografi

Diskografi

Referanser

Eksterne lenker 
 
 
 

Norske rockemusikere
Programledere for NRK
Vinnere av Gullruten for beste programleder
Personer fra Superior
Personer fra Nesodden kommune
Turboneger
Rockemusikere fra USA
Nordmenn med opphav fra USA
Alumni fra Oslo katedralskole